b'\n_START_ARTICLE_\nPluo\xc5\xa1tin\xc4\x97 bemerija\n_START_SECTION_\nIstorija\n_START_PARAGRAPH_\nI\xc5\xa1 pluo\xc5\xa1tin\xc4\x97s bemerijos pagaminti r\xc5\xabbai aptikti senov\xc4\x97s Egipte ir Kinijoje jau 5000 m. pr. m. e. Bemerijos audiniai taip pat yra naudojami Kor\xc4\x97jos tradiciniame kostiume. Po Antrojo pasaulinio karo bemerijos pluo\xc5\xa1tas buvo pla\xc4\x8diai paplit\xc4\x99s d\xc4\x97l palanki\xc5\xb3 pasaulin\xc4\x97s prekybos s\xc4\x85lyg\xc5\xb3. XXI a. bemerijos auginimas suma\xc5\xbe\xc4\x97j\xc4\x99s, j\xc4\x85 nukonkuruoja pigesni nat\xc5\xabral\xc5\xabs ir sintetiniai pluo\xc5\xa1tai.\n_START_SECTION_\nNaudojimas\n_START_PARAGRAPH_\nPluo\xc5\xa1tin\xc4\x97 bemerija naudojama tekstilei tinkamo pluo\xc5\xa1to, daugiausiai susikaupusio augalo stiebe, gavybai. Augalai nupjaunami tik prie\xc5\xa1 ar po \xc5\xbeyd\xc4\x97jimo ir apdirbami stiebus sutrai\xc5\xa1kant, kaitinant \xc5\xa1armingame tirpale, perplaunant vandeniu ir d\xc5\xbeiovinant. Gautas pluo\xc5\xa1tas gali b\xc5\xabti naudojamas si\xc5\xabl\xc5\xb3 gamybai, i\xc5\xa1 kuri\xc5\xb3 aud\xc5\xbeiamos med\xc5\xbeiagos ir siuvami r\xc5\xabbai. Savo savyb\xc4\x97mis bemerija yra pana\xc5\xa1i ir gali pakeisti linin\xc4\xaf pluo\xc5\xa1t\xc4\x85._NEWLINE_Daugiausiai pluo\xc5\xa1tin\xc4\x97s bemerijos u\xc5\xbeauginama Kinijoje, ta\xc4\x8diau augalas auginamas ir kitose \xc5\xa1alyse: Filipinuose, Brazilijoje, Indijoje ir kitur._NEWLINE_Lapai ir \xc5\xa1aknys taip pat gali b\xc5\xabti naudojamos maistui.'